கடந்த 2011-ம் ஆண்டு நடந்த சம்பவம் இது. தன்னுடைய பள்ளியில் படித்த 18 வயதுக்குட்பட்ட சிறுமிகள் 22 பேரிடம் பாலியல் வன்முறையில் ஈடுபட்டதாக, மதுரை அருகே உள்ள ஓர் அரசு உயர்நிலைப் பள்ளியின் தலைமை ஆசிரியர் கைது செய்யப்பட்டார். சென்னை உயர்நீதிமன்ற மதுரைக் கிளை, இந்த வழக்கின் மீதான தீர்ப்பை கடந்த 2016-ம் ஆண்டு வழங்கியது. நீதிமன்றத் தீர்ப்பின்படி, 55 வருடச் சிறைத்தண்டனையை தற்போது மதுரை சிறையில் கழித்துக்கொண்டிருக்கிறார் அந்தத் தலைமை ஆசிரியர். திருநெல்வேலியைச் சேர்ந்த ஓய்வுபெற்ற ஆசிரியர் ஒருவர், தன் பள்ளி மாணவர்களைத் தவறாகப் படம்பிடித்த வீடியோவை வைத்திருந்ததால், கடந்த மார்ச் மாதம் கைது செய்யப்பட்டார். கடந்த வருடம் நவம்பர் மாதம் திருவள்ளூர் அருகே உள்ள அரசு உயர்நிலைப் பள்ளியில் படிக்கும் பிள்ளைகள், அந்தப் பள்ளியின் கழிவறையைச் சுத்தம் செய்யும் காட்சி பெரிதும் விவாதத்துக்குள்ளானது. இதையடுத்து அந்தப் பள்ளியின் தலைமை ஆசிரியர் மற்றும் சில ஆசிரியர்கள் கைது செய்யப்பட்டனர்.